Trekkerverkope styg met 44% in Desember
Department of Basic Education urges matrics to register on website to view results [SOUND]
NUUSFLITS SPORTNUUS 18 Januarie 12:30 nm
# Ons begin met tennis: Organiseerders van die Australiese Ope sê hulle is bitter spyt oor die uitwerking wat die sage oor Novak Djokovic se deportasie op ander spelers gehad het, en erken daar is lesse om te leer. Die 34-jarige Djokovic se dramatiese vertrek het gevolg ná 'n uitgerekte hofstryd met Australiese owerhede en het 'n skaduwee oor die toernooi gegooi. Die nuusagentskap AFP berig in sy eerste kommentaar oor die aangeleentheid, Tennis Australia sê hy respekteer die hof se besluit en hoop die fokus kan nou verskuif na die aksie op die tennisbaan.
Intussen het talle ondersteuners en die wêreldmedia Djokovic ingewag toe hy in Serwië tuis gekom het na sy beproewing in Australië. Dit word ook berig Djokovic se standpunt teen inenting kan verder getoets word nadat Franse owerhede gewaarsku het oningeënte spelers gaan nie welkom wees om in Mei aan die Franse Ope deel te neem nie.
# Krieket: Suid-Afrika en Uganda gaan vandag kragte meet in 'n groepwedstyd van die Onder 19-Wêreldbekertoernooi. Die wedstryd vind plaas in Port of Spain, Trinidad, en begin vanmiddag drieuur. Die gashere, die Windies, het Skotland gister met sewe paaltjies afgeransel. Die jong Skotte is in hulle 36ste beurt vir 'n skamele 95 lopies uitgehaal terwyl die Windies die teiken binne 20 boulbeurte bereik het met drie paaltjies plat. Sri Lanka het Australië met vier paaltjies ore aangesit, terwyl Pakistan Zimbabwe met 115 lopies geklop het. Vandag se ander wedstryde is tussen Kanada en Engeland, en Afghanistan en Papoea-Nieu-Guinee.
# In nog krieketnuus het die nuwe Indiese Premierliga-span, Ahmedabad, blykbaar die plaaslike helde Hardik Pandya en Shubman Gill, asook die Afghaanse snelbouler Rashid Khan aangestel vir vanjaar se seisoen. Die gewese Protea-speler en -afrigter, Gary Kirsten, en die voormalige Indiese snelbouler Ashish Nehra is ook in die afrigtingspan, terwyl die gewese Engelse kolwer Vikram Solanki as spandirekteur aangestel is. Kirsten, Nehra en Solanki het voorheen saam gewerk by Royal Challengers Bangalore. Lucknow is vanjaar se ander nuwe span.
# en laastens goeie nuus vir rugby-ondersteuners: Die Verenigde Rugbykampioenskap hervat die naweek vir Suid-Afrikaanse spanne, met die Bulle en die Stormers wat Saterdagmiddag 5-oor-5 op Loftus Versfeld in Pretoria speel. Die Leeus en die Haaie speel Saterdagmiddag 3-uur op Ellispark in Johannesburg. Die reeks is deur die Covid-19-pandemie onderbreek toe twee rondes in Suid-Afrika uitgestel moes word. Onder die Suid-Afrikaanse spanne is die Leeus in die 11de plek tans in die beste posisie op die punteleer van 16 spanne, gevolg deur die Stormers in die 13de plek, die Haaie 14de en die Bulle 15de. Die Skotse span Edinburgh is eerste.